Порфирио Барба-Хакоб
Бъдеще

Превод от испански: Никола Инджов, 1998

chitanka.info

Кажете, когато умра… (Дано не е толкова скоро!), кажете:

блуден бе и надменен, налиташе често на бой,

животът му бе някакъв неизменен припадък,

бе пламък на вятъра той.

По островите на Америка скиташе наскърбен и тъжен,

укрепи дъх в Хондурас (страна като боров усой!),

Мексико му внуши непокорство, свобода, свобода и устрем!

И бе пламък на вятъра той.

От високи неизмерни възлизаше към звездите,

говора му се помни с болезнени странни мечти.

И пропадаше в своите безнадеждни бездни,

защото е нищо пламъче на вятъра да си ти!

Свят унил опозна и бъдеще преживя, от живота

дори и смъртта не можеше да го спаси.

И тъй си отиде с неразбираем скитнически вопъл,

бе пламък на вятъра той — и вятър го угаси!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.